L-eks Deputat Joe Brincat saħaq li monument huwa tal-poplu u mhux ta' individwu L-eks Deputat Laburista Joe Brincat talab lill-Qorti biex ikun parti mill-Kawża Kostituzzjonali li fetaħ l-attivist Manuel Delia wara t-tneħħija ta’ dak li qed jissejjaħ mill-attivisti bħala l-mafkar ta’ Daphne Caruana Galizia fuq il-Monument tal-Assedju l-Kbir. Manuel Delia qed jisħaq li t-tneħħija tax-xemgħat u l-fjuri minn ħaddiema tal-Gvern qed isir bi ksur tal-libertà tal-espressjoni iżda Joe Brincat qed jinsisti li Delia ma jistax iqis id-dritt tiegħu bħala akbar minn dak ta’ ħafna Maltin oħra li jqisu l-Monument tal-Assedju bħala wieħed ta' importanza nazzjonali. Brincat innota kif fl-2010, l-eks Deputat Prim Ministru Tonio Borg kien iddeskriva l-Monument bħala wieħed ta’ importanza nazzjonali u li jfakkar ukoll rebħa kbira għas-sigurtà tal-Ewropa fi żmien l-Assedju tal-1565. Fakkar ukoll li Malta hija firmatarja tal-Konvenzjoni tal-Kunsill tal-Ewropa għall-Protezzjoni tal-Patrimonju Arkitettoniku Ewropew li jistipola li kull pajjiż irid jieħu passi legali biex jipproteġi dan il-patrimonju u l-monumenti tiegħu. Ikompli jisħaq li l-Artiklu 4 tal-Konvenzjoni jagħti lill-Istati d-dritt li jieħdu passi bil-liġi biex jipproteġu kwalunkwe ħsara li tista’ ssir lill-monumenti. Brincat kompla jisħaq li l-ispazji pubbliċi huwa rregolati mill-istat u mhux għall-użu ta’ individwu skont kif dan iħoss li għandu jagħmel. “Il-patrimonju kulturali huwa ta’ kulħadd,” saħaq Brincat. Insista li hu u l-Maltin għandhom id-dritt tal-“pussess kulturali” fuq il-Monument u dan ma jistax jinkiser minn xi ħadd li jrid ibiddel is-sinifikat tiegħu. Temm jisħaq li miegħu jista’ jġib "numru kbir" ta’ ċittadini Maltin li jridu li l-monument jibqa’ kif kien.